KIRJALLINEN KYSYMYS E-2571/02 esittäjä(t): Margie Sudre (PPE-DE) komissiolle. Matkailualan ympäristömerkkien tulevaisuus Euroopassa.



Virallinen lehti nro 092 E , 17/04/2003 s. 0186 - 0187



KIRJALLINEN KYSYMYS E-2571/02 esittäjä(t): Margie Sudre (PPE-DE) komissiolle (16. syyskuuta 2002) Aihe: Matkailualan ympäristömerkkien tulevaisuus Euroopassa Euroopan ympäristökasvatussäätiö (FEEE) perustettiin parikymmentä vuotta sitten Eurooppa-neuvoston asiantuntijoiden aloitteesta. Säätiön johdolla käynnistettiin Sinilippukampanja, joka on levinnyt tällä hetkellä 24 maahan. Euroopan ympäristökasvatussäätiö on jo neljän vuoden ajan lujittanut alan asiantuntemusta leirintäalueiden merkintäohjelmalla (les Clefs Vertes). Tämän kampanjan puitteissa Euroopan ympäristökasvatussäätiötä pyydettiin osallistumaan Life-ohjelmaan (VISIT, Voluntary Initiatives for Sustainability in Tourism), jolla pyritään edistämään nykyisiä matkailualan ympäristömerkintöjä Euroopassa. Ohjelma saa tällä hetkellä huomattavaa taloudellista tukea Euroopan komissiolta (882 858 euroa). Samanaikaisesti Euroopan ympäristösäätiö on saanut yllätyksekseen ja mielenkiinnolla todeta, että Euroopan komissio suunnittelee matkailijoiden majoituspalveluille myönnetyn eurooppalaisen ympäristömerkin muuttamista. Nämä kaksi samasta toimielimestä lähtöisin olevaa aloitetta näyttävät kuitenkin olevan ristiriidassa, sillä toisella pyritään edistämään nykyisiä aloitteita ja toisella pyritään poistamaan ja korvaamaan ne. Voisiko komissio ilmoittaa selvemmin aikeensa matkailualan ympäristömerkkien tulevaisuuden suhteen Euroopassa? Margot Wallströmin komission puolesta antama vastaus (18. lokakuuta 2002) Parlamentin jäsen pyysi komissiota antamaan lisäselvennyksiä kahdesta matkailualaa koskevasta aloitteesta: LIFE-ohjelman puitteissa käynnistetystä VISIT-hankkeesta sekä matkailijoiden majoituspalveluille myönnettävästä Euroopan ympäristömerkistä. Toimien pitäisi olla toisiaan täydentäviä ja tähdätä Euroopan matkailuyhtiöiden ympäristövaikutusten parantamiseen merkintäjärjestelmien avulla. Noin 60 erilaisen ympäristömerkin joukossa näiden kahden aloitteen tarkoituksena on taata, että kuluttajalla on mahdollisuus saada luotettavaa tietoa matkailupalvelujen laadusta ympäristön kannalta. VISIT-hankkeeseen kuuluu yleinen tiedotuskanava kansalaisten huomion kiinnittämiseksi ohjelmassa mukana oleviin merkintäjärjestelmiin. Tiedotuskanavasta voivat hyötyä ainoastaan ohjelmat, joiden kriteerit ja tarkastusmenettelyt täyttävät vähimmäisperussuositukset. Tämä ei kuitenkaan tarkoita sitä, että kaikilla osallistuvilla ohjelmilla olisi oltava samat ekologiset perusteet ja varmennusjärjestelmät. Majoituspalveluille myönnettävä Euroopan ympäristömerkki on kolmannen osapuolen sertifioitu merkki, joka on helposti tunnistettavissa, koska samaa logoa tullaan käyttämään kaikkialla Euroopassa. Kuluttajat voivat luottaa siihen, että merkin saanut palvelu on ympäristövaikutusten näkökulmasta yksi ansioituneimmista palveluista, mitä tulee ympäristön suojelun tasoon. Yhteisön ympäristömerkkiohjelmaan kuuluu yhteistyö- ja koordinointipolitiikka, jonka tarkoituksena on auttaa kansallisia luokan I merkintäjärjestelmiä edistämään kestävämpiä kulutustottumuksia Euroopassa. Sen vuoksi parhaillaan valmisteluvaiheessa olevien yhteisön ympäristömerkkikriteereiden pitäisi vahvistaa luokan I merkkien asemaa. Työn edistymistä voi seurata komission ympäristömerkkisivustolla osoitteessa http://europa.eu.int/ecolabel.